Source: https://www.najpravo.sk/rady-a-vzory/vzory-rozhodnuti-sudu/uznesenia/z/zastavenie-exekucie-po-zamietnuti-poverenia-44-ods-3-ep.html
Timestamp: 2020-07-09 08:54:22+00:00
Document Index: 14035807

Matched Legal Cases: ['§ 44', 'súd ', 'Súd ', 'súd ', '§ 45', '§ 44', 'súd ', 'súd ', 'súd ', 'súd ', 'súd ', '§ 14', 'Súd ', '§ 45', '§ 203', '§ 288', '§ 42']

Zastavenie exekúcie po zamietnutí poverenia - § 44 ods. 3 EP | Z | Najprávo.sk - najlepší právny poradca
3.2. 2011, 18:34 | Edmund Horváth
1Er/260/2009-79
EX 460/09
5485125478
Okresný súd Hnúšťa v exekučnej veci oprávneného Superextrapôžičky, s. r.o. zast. JUDr. Róbertom Novákom, advokátom, Hradská 1, Bratislava proti povinným 1/ Amálii Chudobnej, nar. 1. 2. 1975, bytom Hnúšťa, Námestie osloboditeľov 4, štátne občianstvo SR a 2/ Kristíne Pomocnej, nar. 4. 2. 1965, bytom Novohradská 4, Hnúšťa, štátne občianstvo SR o vymoženie sumy 2.279,13 Eur s príslušenstvom vedenej súdnym exekútorom JUDr. Daliborom Novákom, Exekútorský úrad so sídlom v Bratislave, Dalmatínska 13 pod sp. zn. EX 460/09 takto
I. Súd exekučné konanie z a s t a v u j e .
II. Oprávnený je p o v i n n ý nahradiť súdnemu exekútorovi JUDr. Daliborovi Novákovi trovy exekúcie vo výške 45,08 eur v lehote troch dní od právoplatnosti tohto uznesenia.
Oprávnený podal dňa 03. 09. 2009 súdnemu exekútorovi JUDr. Drahomírovi Kriváňovi návrh na vykonanie exekúcie, predmetom ktorého bolo vymoženie sumy 2.279,13 eur s príslušenstvom. Súdny exekútor požiadal o udelenie poverenia na vykonanie exekúcie, pričom jeho žiadosť bola súdu doručená dňa 09. 09. 2009.
Okresný súd žiadosť súdneho exekútora JUDr. Dalibora Nováka o udelenie poverenia na vykonanie exekúcie vedenej na jeho úrade pod sp. zn. Ex 460/09 uznesením zamietol, a to s poukazom na ustanovenie § 45 zákona č. 244/2002 Z. z., keďže plnenie uložené rozhodcovským rozsudkom považoval za rozporné s dobrými mravmi a právom nedovolené. Toto uznesenie nadobudlo právoplatnosť dňa 18. 11. 2010 v spojitosti s potvrdzujúcim uznesením Krajského súdu v Banskej Bystrici č. k. 1CoE/341/2010-55.
Podľa § 44 ods. 2, 3 zákona č. 233/1995 Z.z. o súdnych exekútoroch a exekučnej činnosti a o zmene a doplnení ďalších zákonov v platnom znení (ďalej len Exekučný poriadok) súd preskúma žiadosť o udelenie poverenia na vykonanie exekúcie, návrh na vykonanie exekúcie a exekučný titul. Ak súd nezistí rozpor žiadosti o udelenie poverenia na vykonanie exekúcie alebo návrhu na vykonanie exekúcie alebo exekučného titulu so zákonom, do 15 dní od doručenia žiadosti písomne poverí exekútora, aby vykonal exekúciu. Ak súd zistí rozpor žiadosti alebo návrhu alebo exekučného titulu so zákonom, žiadosť o udelenie poverenia na vykonanie exekúcie uznesením zamietne. Proti tomuto uzneseniu je prípustné odvolanie. Ak je uznesenie, ktorým sa žiadosť zamietla, právoplatné, súd exekučné konanie aj bez návrhu zastaví. Proti tomuto rozhodnutiu nie je prípustné odvolanie.
V predmetnej veci bola uznesením súdu zamietnutá žiadosť súdneho exekútora na udelenie poverenia na vykonanie exekúcie. V takýchto prípadoch vzniká zákonná povinnosť zastaviť exekučné konanie po právoplatnosti uznesenia o zamietnutí žiadosti o udelenie poverenia. Vzhľadom na túto skutočnosť súd podľa vyššie citovaných ustanovení Exekučného poriadku exekučné konanie zastavil.
Súdny exekútor podaním zo dňa 01. 12. 2010 vyčíslil súdu trovy exekučného konania, a to vo výške 45,08 eur, z čoho suma 1,86 eur predstavuje poštovné za žiadosť o udelenie poverenia, suma 2x 1,86 eur poštovné za žiadosť o vyznačenie právoplatnosti a vykonateľnosti uznesenia, suma 39,50 eur predstavuje paušálnu náhradu za úkony podľa § 14 ods. 1 + 19% DPH.
Súd v danom prípade skonštatoval, že predložením exekučného titulu, v danom prípade rozhodcovského rozsudku vydaného JUDr. Ronaldom Rozhodným č. 147/2006, ktorý má vady predpokladané v ustanovení § 45 zákona č. 244/2002 Z. z., došlo k zavineniu zastavenia exekúcie oprávneným, preto postupoval podľa § 203 ods. 1 Exekučného poriadku a oprávneného zaviazal na zaplatenie trov exekúcie. Výška uplatnených trov korešponduje s ustanoveniami vyhlášky č. § 288/1995 Z. z. o odmenách a náhradách súdnych exekútorov.
P o u č e n i e: Proti tomuto uzneseniu v časti o zastavení exekúcie (výrok I.) odvolanie nie je prípustné. Proti výroku o náhrade trov konania (výrok II.) možno podať odvolanie v lehote 15 dní od doručenia tohto uznesenia na podpísanom súde. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.
V Hnúšti dňa 3. decembra 2010
JUDr. Terézia Rázna
Za správnosť vyhotovenia: Jozefína Rýchla
spotrebiteľ dovolanie úroky z omeškania odvolanie mediácia súdne poplatky judikatúra exekúcia oslobodenie od súdnych poplatkov dedenie podielové spoluvlastníctvo bezpodielové spoluvlastníctvo manželov premlčanie rekodifikácia náhrada škody ochrana osobnosti trovy konania dokazovanie náhrada trov konania verejné obstarávanie